«Воркутинскӧй» шахтаын лоӧм авария дырйи пӧгибнитӧм да доймалӧм горнякъяслӧн став аскотырлы Коми Республикаса сьӧмкуд сьӧм тшӧт весьтӧ вуджӧдӧма сьӧм отсӧг

 Коми Республика тырвыйӧ збыльмӧдіс ассьыс могъяссӧ «Воркутинскӧй» шахтаын лоӧм авария дырйи пӧгибнитӧм да доймалӧм горнякъяслӧн аскотыръяслы сьӧм отсӧг сетӧмын. Республиканскӧй сьӧмкудйысь тайӧ могъяс вылӧ вуджӧдӧма 19,8 миллион шайт.

 Коми Республикаса йӧзлы отсӧг сетан агентстволӧн юӧртӧм серти, ӧнія кадӧ федеральнӧй сьӧмкуд сьӧм тшӧт весьтӧ, мый сетісны Россия Федерацияса Веськӧдлан котырлӧн 2013 во урасьӧм тӧлысь 15 лунся 185-р №-а тшӧктӧм подув вылын, нуӧдсьӧ пӧгибнитӧм горнякъяслӧн аскотыръяслы ӧтчыдысь мынтан сьӧм сетӧм кузя удж. Федеральнӧй сьӧмкуд сьӧм тшӧт весьтӧ ӧтчыдысь мынтан сьӧм ыджда - аскотыр вылӧ 1 миллион шайт. Воркутаын тайӧ уджсӧ вӧчӧ олысьясӧс социальнӧя могмӧдан юкӧнын канму услугаяс сетан шӧрин. Кыдзи тӧдчӧдісны йӧзлы отсӧг сетан агентствоын, учреждениеса уджалысьяс вӧчӧны ставсӧ, медым ӧдйӧджык чукӧртны да дасьтыны пособие босьтӧм вылӧ колана документъяс. Коланлун дырйи уджыс кутас нуӧдсьыны гажӧдчан да шойччан лунъясӧ - урасьӧм тӧлысь 23 да 24 лунъясӧ.